
Р Е Ш Е Н И Е  
№  РС-280-24-097


Днес, 19.08.2024 година, в град София, Комисията за противодействие на корупцията (КПК, Комисията), в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-154 от 15.04.2024 г. по сигнал с вх. № С-280/05.04.2024 година. 
Производството е срещу Карлос Контрера – общински съветник в Столичен общински съвет (СОС). 
В сигнала се съдържат твърдения за това, че Карлос Контрера е автор на Доклад № СОА24-ВК66-1109/08.02.2024 г. до СОС, послужил като основание за вземане на Решение № 4 по т. 2 от Протокол № 2/08.02.2024 г., чрез който Контрера предложил самия себе си за член на Постоянната комисия по финанси и бюджет (ПКФБ), на Постоянната комисия по обществен ред и сигурност (ПКОРС) и като член и заместник-председател на Постоянната комисия по транспорт и пътна безопасност (ПКТПБ). Твърди се още, че е гласувал при приемането на Решение № 4 по т. 2 от Протокол № 2/08.02.2024 г., с което е избран за член и заместник-председател на посочените постоянни комисии, както и че е гласувал в проведени процедури за отхвърлянето на постъпили искания за промяна на първоначално предложения проект за решение, в резултат на които са потвърдени първоначалните предложения.  
Сигналът съдържа позоваване на линк с видеозапис от проведеното на 08.02.2024 г. заседание на СОС.
Във връзка с твърденията в сигнала Комисията е изискала и получила с  писмо с вх. № КПК-7089-1/07.05.2024 г. на КПК от председателя на ПК съгласно ЗПК при СОС следните доказателства: клетвен лист, подписан от Карлос Контрера на 13.11.2023 г.; Решение № 4 от 08.02.2024 г. и списъци с поименното гласуване на общинските съветници; Протокол № 2 от 08.02.2024 г. и Доклад от Карлос Контрера с вх. № СОА24-ВК66-1109/08.02.2024 г. на СОС.
Служебно са извършени справки в НБД „Население“ и на електронната страница на Столична община.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и телефонен номер.    
Карлос Контрера е избран за общински съветник в СОС за мандат 2023-2027 г. и е положил клетва на 13.11.2023 г., съгласно приложения клетвен лист от същата дата. 
Карлос Контрера внася за разглеждане на заседание на СОС Доклад с вх. № СОА24-ВК66-1109/08.02.2024 г. относно избор на ръководства и попълване на поименния състав на постоянните комисии на общинския съвет с оглед на проведени консултации и срещи с общинските съветници от всички политически групи в СОС. В приложения проект на решение с предложени членове на постоянните комисии в СОС, като е предвидено Контрера да бъде избран за член на ПКФБ и ПКОРС, както и за заместник-председател на ПКТПБ към СОС. 
На 08.02.2024 г. е проведено второ извънредно заседание на Столичен общински съвет, обективирано в Протокол № 2/08.02.2024  г. на СОС при следния дневен ред: 1. Предложение за избор на заместник-председател на СОС за мандат 2023-2027 г.; 2. Предложение относно избор на ръководства и попълване на поименния състав на постоянните комисии към СОС. По т. 1 от дневния ред председателят на СОС – Цветомир Петров, дава думата на Карлос Контрера като вносител на Доклад с вх. № СОА24-ВК66-1109/08.02.2024 г. на СОС, да представи приложения към него проект на решение. Както вече бе посочено по-горе, съгласно проекта на решение Контрера е предложен за член на ПКФБ и ПКОРС, както и за заместник-председател на ПКТПБ към СОС. 
След станалите разисквания в зала са проведени няколко гласувания, касаещи поименния състав и ръководството на постоянните комисии към СОС, в състава на които е включен и Карлос Контрера:  
1. предложена е промяна в проекта на решение, касаещ ПКФБ, като Карлос Контрера отново е предвиден за неин член – предложението не е прието, а Контрера гласува „против“;
2. направено е предложение Карлос Контрера да отпадне от състава на ПКТПБ – предложението не е прието, а Контрера гласува „против“;
3. предложения проект на решение от Карлос Контрера е подложен на гласуване с приетите на проведеното заседание промени – същият е приет с 33 гласа „за“, сред които и този на Контрера.
Съгласно приетото Решение № 4 от 08.02.2024 г. на СОС, Карлос Контрера е избран за член на ПКФБ и ПКОРС, както и за заместник-председател на ПКТПБ към СОС.

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Карлос Контрера в качеството му на общински съветник в СОС, е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е КПК.  
Правомощията на общинските съветници са дефинирани в чл. 33, ал. 1 от Закона за местното самоуправление и местната администрация (ЗМСМА), според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. На основание чл. 21, ал. 3 от ЗМСМА общинският съвет приема правилник за организацията и дейността на общинския съвет, неговите комисии и взаимодействието му с общинската администрация. Съгласно чл. 2 от Правилника за организацията и дейността на Столичния общински съвет (Правилника) Столичният общински съвет е орган на местното самоуправление, състоящ се от 61 общински съветници, избрани от избиратели с постоянен и/или настоящ адрес на територията на Столичната община. Видно от разпоредбите на чл. 26, ал. 1 и чл. 34, ал. 1 от ЗМСМА, председателят и общинските съветници получават възнаграждение, чийто размер се определя с решение на общинския съвет.
Съгласно чл. 26а от Правилника общинските съветници имат право да бъдат избирани в състава на постоянни и временни комисии на съвета и да предлагат включването в дневния ред на заседанията му за разглеждане въпроси от неговата компетентност и проекти на решения. Според чл. 33, ал. 1 и 2 от Правилника общинските съветници получават месечно възнаграждение за участието си в заседанията на СОС и на неговите комисии, като размерът му се определя с решение на общинския съвет. С оглед на разпоредбите на чл. 44, ал. 1 и 2 от Правилника всеки общински съветник може да бъде избиран най-много в три постоянни комисии и съответно за председател на само една комисия. 
Както в ЗМСМА, така и в Правилника не съществува изрична разпоредба, която предвижда определяне на допълнително възнаграждение за общинските съветници от СОС при участието им в постоянните комисии на съвета, независимо дали като членове или председатели/заместник-председатели на същите. В подкрепа на това е и разпоредбата на чл. 37, ал. 2 от ЗМСМА, съгласно която за общинския съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. Т.е. видно от същата няма предвидено допълнително възнаграждение за общински съветник при участието му в постоянни комисии на съвета.

Като е внесъл в СОС Доклад с вх. № СОА24-ВК66-1109/08.02.2024 г., участвал е в обсъжданията, упражнил е правото си на глас при направени предложения по време на обсъждането на т. 2 от дневния ред на заседание на СОС, обективирано в Протокол № 2 от 08.02.2024 г. и е гласувал „за“ приемане на Решение № 4 от 08.02.2024 г. на СОС, с което е избрано ръководството и е попълнен поименния състав на постоянните комисии на СОС, Карлос Контрера в качеството му на общински съветник, е упражнил свои правомощия по служба, произтичащи от закона, но при липса на облага и частен интерес за него. Това е така, тъй като постоянните комисии по своя характер подпомагат общинския съвет и неговата дейност, а освен това избирането на общински съветник за председател, заместник-председател или член на постоянна комисия не води след себе си допълнителни облаги, в т.ч. и допълнително възнаграждение, освен определеното такова за общинския съветник, което е прието от СОС.
Горното е основание КПК да приеме, че по отношение на упражнените от Карлос Контрера правомощия в качеството му на общински съветник в СОС, не е налице облага и частен интерес, което от своя страна обуславя липсата на конфликт на интереси. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по отношение на Контрера в качеството му на лице, заемащо публична длъжност по смисъла на чл. 6, ал. 1, т. 32 от ЗПК.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Карлос Контрера, ЕГН ***, общински съветник в Столичен общински съвет и в това му качество лице, заемащо публична длъжност по смисъла на чл. 6, ал. 1, т. 32 от ЗПК, във връзка с внесен от него Доклад с вх. № СОА24-ВК66-1109/08.02.2024 г. на СОС, участие в обсъжданията и гласуване при направени предложения по време на обсъждането на т. 2 от дневния ред на заседание на СОС, обективирано в Протокол № 2 от 08.02.2024 г., както и с оглед на това, че е гласувал „за“ приемане на Решение № 4 от 08.02.2024 г. на СОС, поради липса на частен интерес.
 Препис от решението да се изпрати на Софийска градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

КОМИСИЯ:

ЗАМЕСТНИК - ПРЕДСЕДАТЕЛ:……(П)..…….../АНТОН СЛАВЧЕВ/

ЧЛЕН:………………(П)...………………….../АНТОАНЕТА ЦОНКОВА/

ЧЛЕН:…………………..…(П)………....……………./ПЛАМЕН ЙОЦОВ/














